羣山臺暮雨
作者：周紫芝
朝代：宋

paragraphs: 傑觀凌寒江，朱欄俯平野。
羣峰江上來，屹立羅萬馬。
山容多態度，顯晦入模寫。
朝雲結烟鬟，翠色遠相射。
夜月横脩眉，娟娟亦閑雅。
天生此尤物，政復爲閑者。
馮夷翻怒濤，汹汹激風榭。
神女亦將雲，時從楚臺下。
造物出奇傑，娛客助揮灑。
時方苦積潦，百里無十舍。
我雖非官曹，對酒那忍把。
人生急行樂，有味如啖蔗。
悲喜有乘除，歸愁耿長夜。